Document ID: 32006D0542

KOMISSION PÄÄTÖS,
tehty 2 päivänä elokuuta 2006,
eläinten terveyttä koskevista vaatimuksista ja eläinlääkärintodistuksista rekisteröityjen hevosten takaisintuonnissa raveja, kilpailuja ja kulttuuritapahtumia varten tapahtuneen tilapäisen maastaviennin jälkeen tehdyn päätöksen 93/195/ETY muuttamisesta
(tiedoksiannettu numerolla K(2006) 3400)
(ETA:n kannalta merkityksellinen teksti)
(2006/542/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinten terveyttä koskevista vaatimuksista elävien hevoseläinten liikkuvuuden ja kolmansista maista tapahtuvan tuonnin osalta 26 päivänä kesäkuuta 1990 annetun neuvoston direktiivin 90/426/ETY (1) ja erityisesti sen 19 artiklan ii alakohdan,
sekä katsoo seuraavaa:
(1)
Komission päätöksen 93/195/ETY (2) liitteessä II vahvistettujen yleisten sääntöjen mukaan rekisteröityjen hevosten takaisintuonti raveja, kilpailuja ja kulttuuritapahtumia varten tapahtuneen tilapäisen maastaviennin jälkeen rajoitetaan sellaisiin hevosiin, jotka ovat olleet alle 30 päivää kyseisen päätöksen liitteen I mukaiseen samaan ryhmään kuuluvassa kolmannessa maassa.
(2)
Vuonna 2006 Qatar isännöi Aasian kisojen (Asian Games) hevoskilpailuja.
(3)
Kun otetaan huomioon eläinlääkinnällisen valvonnan taso ja se, että kyseessä olevia hevosia pidetään erillään terveydentilaltaan heikommista eläimistä, tilapäisen maastaviennin kesto olisi pidennettävä alle 60 päivään. Päätöksen 93/195/ETY liitteessä VII vahvistettujen eläinten terveyttä koskevien vaatimusten ja eläinlääkärintodistuksien voimassaolo olisi vastaavasti laajennettava koskemaan Aasian kisojen hevoskilpailuja, joiden suojelijana on kansainvälinen hevosurheiluliitto (International Federation for Equestrian Sports, FEI).
(4)
Päätöksen 93/195/ETY liite VII olisi muutettava vastaavasti.
(5)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 93/195/ETY liitteen VII otsikko seuraavasti:
”TERVEYSTODISTUS
Endurance World Cup -kilpailuihin tai Aasian kisoihin (Asian Games) osallistuneiden rekisteröityjen hevosten takaisintuontia varten alle 60 päivää kestäneen tilapäisen maastaviennin jälkeen”
2 artikla
Tämä päätös on osoitettu kaikille jäsenvaltioille.
Tehty Brysselissä 2 päivänä elokuuta 2006.

Labels: 0
3
6